মিয়ানমার থেকে উখিয়া-টেকনাফে আশ্রয় নেয়া রোহিঙ্গাদের জন্য ৫ হাজার স্যানিটারি ল্যাট্রিন ও ৩ হাজার নলকূপ স্থাপনের কাজ করে যাচ্ছে জনস্বাস্থ্য প্রকৌশল অধিদপ্তর। সর্বশেষ ৪ অক্টোবর বুধবার পর্যন্ত ২ হাজার ২৫২টি স্যানিটারি ল্যাট্রিন ও ১ হাজার ৭৩৫টি নলকূপ স্থাপনের কাজ সম্পন্ন করা হয়েছে বলে জানিয়েছেন কক্সবাজার জনস্বাস্থ্য প্রকৌশল অধিদপ্তরের নির্বাহী প্রকৌশলী মোহাম্মদ মোসলেহ উদ্দিন। এদিকে মঙ্গলবার স্থানীয় সরকার, পল্লী উন্নয়ন ও সমবায় মন্ত্রী ইঞ্জিনিয়ার খন্দকার মোশাররফ হোসেন জনস্বাস্থ্য প্রকৌশল অধিদপ্তরের কার্যক্রম পরিদর্শন করে সন্তোষ প্রকাশ করেছেন। তিনি জানান-স্যানিটারি ল্যাট্রিন ও নলকূপ স্থাপনের পাশাপাশি ১৪টি মোবাইল ওয়াটার ট্রিটমেন্ট প্ল্যান্টের মাধ্যমে পানি সরবরাহ করা হচ্ছে। তাছাড়া ৭টি ভ্রাম্যমান ওয়াটার ক্যারিয়ার (৩ হাজার লিটার ধারণ ক্ষমতা সম্পন্ন) এর মাধ্যমে উখিয়া ও টেকনাফ উপজেলার বিভিন্ন ক্যাম্পে নিরাপদ খাবার পানি সরবরাহ, পানি বিতরণ ব্যবস্থা সুবিধাজনক করার লক্ষ্যে রাস্তার পাশে ১ হাজার লিটার ধারণ ক্ষমতা সম্পন্ন ১০টি ওয়াটার রিজার্ভার স্থাপন করা হয়েছে।। এছাড়াও পরিস্থিতি মোবাবেলায় কক্সবাজারে ৬ লক্ষ water Purifying Tablet মজুদ রাখা হয়েছে। অস্বাস্থ্যকর পরিবেশরোধে ইতোমধ্যে ৪০ ড্রাম ব্লিচিং পাউডার ব্যবহার করা হয়েছে। যা এখনো অব্যাহত রয়েছে।